สมเด็จพระราชาธิบดีจิกมี เสด็จพระราชดำเนินวางพวงมาลาถวายราชสักการะพระบรมศพ
วันนี้ (16 ต.ค.2559) ผู้สื่อข่าวรายงานว่า ช่วงสายที่ผ่านมา สมเด็จพระราชาธิบดีจิกมี เคเซอร์ นัมเกล วังชุก แห่งราชอาณาจักรภูฎาน เสด็จพระราชดำเนินพร้อมด้วยสมเด็จพระราชินีเจตซุน เพมา วังชุก มาทรงวางพวงมาลาถวายราชสักการะพระบรมศพ พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร พร้อมทั้งทรงลงพระนามาภิไธย แสดงความอาลัย ณ พระที่นั่งดุสิตมหาปราสาท พระบรมมหาราชวังทั้งนี้ สมเด็จพระราชาธิบดีแห่งราชอาณาจักรภูฏาน ทรงเคารพรักและเทิดทูน พระบาทสมเด็จพระปรมินทรมหาภูมิพลอดุลยเดชเป็นอย่างยิ่ง ขณะเดียวกันปวงชนชาวไทยต่างเคารพรักสมเด็จพระราชาธิบดีแห่งราชอาณาจักรภูฎานมากเช่นกันและรู้สึกซาบซึ้งในพระมหากรุณาธิคุณที่เสด็จพระราชดำเนินมาแสดงความอาลัยในครั้งนี้สมเด็จพระราชาธิบดีจิกมี เคเซอร์ นัมเกล วังชุก เสด็จพระราชดำเนินถึงประเทศไทย เมื่อวันที่ 15 ตุลาคม 2559 เวลา 17.00 น. และจะเสด็จพระราชดำเนินกลับราชอาณาจักรภูฎานในวันที่ 17 ตุลาคม 2559 เวลา 04.30 น.สมเด็จพระราชาธิบดีจิกมี เคเซอร์ นัมเกล วังชุก เสด็จพระราชสมภพเมื่อวันที่ 21 ก.พ.2523 เป็นพระราชโอรสในสมเด็จพระราชาธิบดีจิกมี ชิงเย วังชุก สมเด็จพระราชาธิบดีที่ 4 แห่งภูฏาน และสมเด็จพระราชินีอาชิ เชริง ยังเดน วังชุก ทรงสำเร็จการศึกษาหลักสูตรการอบรมด้านการทูตจาก ออกซฟอร์ด ฟอเรจน์ เซอร์วิส โปรแกรม (Oxford Foreign Service Programme) มหาวิทยาลัยออกซฟอร์ด สหราชอาณาจักร เสด็จขึ้นครองราชย์เมื่อวันที่ 16 ธันวาคม 2549 และทรงประกอบพิธีราชาภิเษก เป็นสมเด็จพระราชาธิบดีที่ 5 แห่งภูฏาน เมื่อวันที่ 6 พฤศจิกายน 2551 ทรงอภิเษกสมรสกับสมเด็จพระราชินีเจตซุน เพมา วังชุก เมื่อวันที่ 13 ตุลาคม 2554 มีพระราชโอรสคือ เจ้าชายจิกมี นัมเกล วังชุก ปัจจุบันพระชันษา 8 เดือน
สมเด็จพระราชาธิบดี จิกมี เคเซอร์ นัมเกล วังชุก แห่งราชอาณาจักรภูฏาน ทรงวางพวงมาลาถวายราชสักการะ พระบรมศพ พระบาทสมเด็จพระปรมินทรมหาภูมิพลอดุลยเดช
ในหลวง,สวรรคต,ไทยพีบีเอส,ข่าวไทยพีบีเอส,จิกมี,กษัตริย์จิกมี,ภูฏาน,ถวายราชสักการะ,กษัตริย์จิกมีมาไทย